31980R1552
L 153/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1552/80 НА КОМИСИЯТА
от 20 юни 1980 година
относно определяне на подробни правила за осигуряване на административна помощ във връзка с износа на някои сирена, отговарящи на условията за специално третиране при внос в Австралия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2931/79 на Съвета от 20 декември 1979 г. относно оказване на помощ при износа на селскостопански продукти, които могат да се ползват от специално третиране при внос в трета страна (1), и по-специално член 1, параграф 2 от него,
като има предвид, че Австралийският съюз се съгласи в рамките на ГАТТ да позволи внос на меки узрели сирена, Roquefort, Stilton, и сирена от козе мляко, без количествени ограничения; като има предвид, че това споразумение се прилага от 1 юли 1980 г.;
като има предвид, че Общността се ангажира да осигури административна помощ на австралийските органи, за да гарантира правилно прилагане на споразумението; като има предвид, че въпросните сирена следва да бъдат придружени от сертификат, издаден от компетентния орган в Общността;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
За износ за Австралийския съюз на:
-
меки узрели сирена плюс сирена, произведени единствено от козе мляко (с изключение на Feta, Telemes и Kaseri), попадащи в подпозиция 04.04 Е на Общата митническа тарифа,
-
сирена Roquefort и Stilton, попадащи в подпозиция 04.04 С на Общата митническа тарифа,
произведени в Общността и отговарящи на определението в приложение I, се издава сертификат, съответстващ на образеца, представен в приложение II, по заявление на съответната страна.
Член 2
1. Сертификатите се отпечатват на бяла хартия, на английски език. Техният размер е 210 x 297 мм. Всеки сертификат има сериен номер, определен от агенцията, която го издава.
Държавата-членка износителка може да изисква, за да бъде използван на нейна територия, освен на английски език, сертификатът да бъде издаден на един от официалните ѝ езици.
2. Сертификатът следва да бъде в един оригинал и най-малко две копия. Тези копия носят същия сериен номер като оригинала. Оригиналът и копията се попълват печатно или ръчно; в последния случай се попълват с печатни букви и с мастило.
Член 3
1. Сертификатът и копията се издават от агенция, определена от всяка държава-членка.
2. Издаващата агенция задържа едно копие от сертификата. Оригиналът и другото копие се представят в митническата служба, където се извършват митническите формалности за износ за Австралийския съюз.
3. Митническата служба, посочена в параграф 2, слага своя печат на оригинала, в полето, предназначено за тази цел, и го връща на съответното лице. Копието се задържа в митническата служба.
Член 4
Сертификатът е валиден само след надлежна заверка от компетентната митническа служба. Той обхваща количеството стоки, посочени в него. Въпреки това, количество, превишаващо с не повече от 5 % декларираното количество, се смята за обхванато от този сертификат.
Член 5
Държавите-членки предприемат всички необходими мерки, за да проверят произхода, типа, състава и качеството на сирената, по отношение на които са издадени сертификати.
Член 6
Настоящият регламент влиза в сила на 1 юли 1980 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юни 1980 година.